Document ID: 31992L0001

Id-Direttiva tal-Kummissjoni 92/1/KEE
tat-13 ta’ Jannar 1992
dwar il-monitoraġġ tat-temperaturi fil-mezzi tat-trasport, u fil-postijiet tal-magazzinaġġ u tal-ħażna ta’ l-oġġetti ta’ l-ikel quick-frozen u li jkunu maħsuba għall-konsum mill-bniedem
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 89/108/KEE tal-21 ta’ Diċembru 1988 dwar l-approssimazzjoni tal-liġijiet ta’ l-Istati Membri dwar l-ikel quick-frozen u li jkun maħsub għall-konsum mill-bniedem [1] u b’mod partikolari l-Artikolu 11 tagħha;
Billi d-dispożizzjonijiet legali għandhom, f’dan il-każ, jiġu ristretti biss għall-ħtiġiet li huma meħtieġa sabiex jilħqu l-ħtiġijiet essenzjali u imperattivi rigward il-monitoraġġ tat-temperaturi fil-mezzi tat-trasport, u fil-postijiet tal-magazzinaġġ u tal-ħażna b’mod li jiżgura illi t-temperaturi meħtieġa skond l-Artikolu 5 tad-Direttiva 89/108/KEE jiġu rrispettati għal kollox;
Billi l-miżuri pprovduti f’din id-Direttiva huma skond l-opinjoni tal-Kumitat Permanenti ta’ l-Oġġetti ta’ l-Ikel,
ADOTTAT DIN ID-DIRETTIVA:
L-Artikolu 1
Din id-Direttiva tirrigwarda l-monitoraġġ tat-temperaturi fil-mezzi tat-trasport, u fil-postijiet tal-magazzinaġġ u tal-ħażna ta’ l-ikel quick-frozen.
L-Artikolu 2
1. Il-mezzi tat-trasport, u fil-postijiet tal-magazzinaġġ u tal-ħażna għandhom jiġu mgħammra bi strumenti adatti tar-reġistrazzjoni sabiex jimmonitorjaw, f’intervalli spissi u regolari taż-żmien, it-temperaturi ta’ l-arja li għalihom jiġi ssoġġettat l-ikel quick-frozen maħsub għall-konsum mill-bniedem.
Fil-każ tat-trasport, l-istrumenti tal-kejl għandhom jiġu approvati mill-awtoritajiet kompetenti tal-pajjiż fli fih ikun irreġistrat il-mezz tat-trasport.
Ir-reġistrazzjonijiet tat-temperatura miksuba b’dan il-mod għandhom jingħataw data u jiġu maħżuna mill-operatur għal mill-inqas sena waħda jew aktar skond in-natura ta’ l-ikel.
2. It-temperatura ta’ l-arja matul il-ħażna f’vetrini għall-bejgħ bl-imnut, u fil-kors tad-distribuzzjoni lokali, għandha titkejjel b’mill-inqas termometru wieħed li jkun jidher faċilment li, fil-każ tal-vetrini għall-bejgħ bl-imnut miftuħa, għandu jindika t-temperatura fuq in-naħa tar-ritorn ta’ l-arja fil-livell tal-linja immarkata biċ-ċar, tat-tagħbija massima.
3. L-Istati Membri jistgħu jippermettu deroga mill-paragrafu 1 fil-każ tal-kmamar tal-friża ta’ inqas minn 10 metri kubi għall-ħażna ta’ l-oġġetti fil-postijiet tal-bejgħ bl-imnut sabiex jippermettu illi t-temperatura ta’ l-arja tkun tista’ titkejjel minn termometru li jkun jidher faċilment.
L-Artikolu 3
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva sal-31 ta’ Lulju 1993, għajr fil-każ tal-ferroviji li għalihom id-data ta’ l-implimentazzjoni għad trid tiġi deċiża aktar tard.
Għandhom jgħarrfu minnufih b’dan lill-Kummissjoni.
Meta l-Istati Membri jadottataw dawn il-miżuri, dawn għandu jkun fihom referenza għal din id-Direttiva jew għandhom jiġu akkumpanjati b’din ir-referenza fil-waqt tal-pubblikazjoni uffiċjali tagħhom. Il-proċedura għal din ir-referenza għandha tiġi adottata mill-Istati Membri.
L-Artikolu 4
Din id-Direttiva hija indirizzata lill-Istati Membri.
Magħmula fi Brussel, fit-13 ta’ Jannar 1992.

Labels: 0
8
17